બાળકનો જન્મ થાય ત્યારથી જ પરિવારજનો ‘નાક તો સેમ પપ્પા પર ગયું છે’, ‘ફેસ તો મમ્મી જેવો જ છે’, ‘લંબાઈ સારી છે પપ્પા જેવો લાંબો થશે’ કે ‘દેખાવ અને રૂપમાં તદ્દન એના મમ્મી જેવી જ છે’ – આવા એક પછી એક જથ્થાબંધ સરખામણીના દબાણ ઉત્પન્ન કરી દે છે. અને માતપિતા પણ બાળકની ખાવાની, બોલવાની, ચાલવાની રીતભાતમાં પોતાના પડછાયાને શોધતા રહે છે. પોતાનો અંશ છે એટલે થોડુ ઘણું સામ્ય તો રહેવાનું જ પણ માતાપિતા એ નથી સમજતા કે જેટલું સામ્ય છે એ બાળકના આખા જીવન અને વિકાસનો એક નાનકડો અંશ છે. હવે બાળક અપગ્રેડ થઈ ગયું છે. ‘આઈફોન’ થી ‘આઈફોન-એક્સ’ સુધીનો અને એન્ડ્રોઈડ ‘કપકેક’ વર્ઝનથી લેટેસ્ટ ‘ઓરિયો’ કે ‘પાઈ’ સુધીનો ફરક આવી ગયો છે. હજીએ તમે તમારા ઢાળમાં ઢાળવા માંગતા હો તો એ મૂર્ખામી છે.